Diari Oficial de la Generalitat Valenciana


Sumari del DOGV 6092, del 01-09-2009 (2009/9792)

DECRET 130/2009, de 28 d'agost, del Consell, pel qual s'aprova el canvi de denominació del Col·legi Oficial d'Aparelladors i Arquitectes Tècnics de València per la de Col·legi Oficial d'Aparelladors, Arquitectes Tècnics i Enginyers d'Edificació de València.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6092

Data del DOGV
:   01-09-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/9792


Data del document
:   28-08-2009

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * València
    * reglament intern
    * legislació
    * professió de l'urbanisme
    * col·legi professional

DECRET 130/2009, de 28 d'agost, del Consell, pel qual s'aprova el canvi de denominació del Col·legi Oficial d'Aparelladors i Arquitectes Tècnics de València per la de Col·legi Oficial d'Aparelladors, Arquitectes Tècnics i Enginyers d'Edificació de València. [2009/9792]  
La Constitució Espanyola, en l'article 149.1.18, reserva a l'Estat la competència sobre les bases del règim jurídic de les Administracions Públiques i, en l'article 36, preveu que la llei regularà les peculiaritats pròpies del règim jurídic dels col·legis professionals. La legislació bàsica en aquesta matèria, dictada per l'Estat, es troba recollida en la Llei 2/1974, de 13 de febrer, de Col·legis Professionals, modificada per la Llei 74/1978, de 26 de desembre, el Reial Decret-llei 5/1996, de 7 de juny; la Llei 7/1997, de 14 d'abril, sobre Sòl i Col·legis Profes-sionals; el Reial Decret-llei 6/1999, de 19 d'abril, de Mesures Urgents de Liberalització i Increment de la Competència, i pel Reial Decret-llei 6/2000, de 23 de juny, de Mesures Urgents d'Intensificació de la Competència en Mercats de Béns i Serveis.  
Per la seua banda, l'Estatut d'Autonomia de la Comunitat Valenciana, en l'article 49.1 22ª, confereix a la Generalitat competència exclusiva en matèria de col·legis professionals i exercici de professions titulades, sense perjudici del que disposen els articles 36 i 139 de la Constitució. En exercici d'aquestes competències es va promulgar la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, l'article 9.2 de la qual disposa que el canvi de denominació d'un col·legi requerirà l'acord previ d'aquest i l'informe del Consell Valencià de Col·legis corresponent, i haurà de ser aprovat mitjançant un decret del Consell.  
El Col·legi Oficial d'Aparelladors i Arquitectes Tècnics de València es troba inscrit en el Registre de Col·legis Professionals i de Consells Valencians de Col·legis Professionals, amb el núm. 97, de la seua Secció Primera, mitjançant assentament practicat pels òrgans competents de la Generalitat el 18 de juliol de 2003.  
El president del Col·legi Oficial d'Aparelladors i Arquitectes Tècnics de València ha formalitzat, davant de la Conselleria de Justícia i Administracions Públiques, la sol·licitud de canvi de denominació de l'esmentat col·legi professional, acompanyant, a aquests efectes, certificat de l'acta de l'Assemblea General extraordinària del 14 d'octubre de 2008, en què es va aprovar modificar l'actual denominació del Col·legi Oficial d'Aparelladors i Arquitectes Tècnics de València per la de Col·legi Oficial d'Aparelladors, Arquitectes Tècnics i Enginyers d'Edificació de València.   
Sol·licitats informes a les Conselleries de Medi Ambient, Aigua, Urbanisme i Habitatge; d'Infraestructures i Transport, i d'Educació, no han manifestat cap objecció al dit canvi. En particular, la Conselleria d'Educació ha informat que la titulació de Graduat en Enginyeria d'Edificació és l'ensenyament universitari que dins de l'Espai Europeu d'Educació Superior habilitarà per a l'exercici de la professió d'Arquitecte Tècnic. Per la seua banda, el Consell de Col·legis Oficials d'Aparelladors i Arquitectes Tècnics de la Comunitat Valenciana ha emés un informe favorable respecte d'això, segons consta en certificat expedit en data 10 de febrer de 2009, pel secretari d'aquest, amb el vistiplau del seu president.  
En virtut d'això, de conformitat amb el que disposa l'article 9.2 de la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana, prèvia la tramitació prevista en l'article 19 del Reglament de desplegament de l'esmentada llei, aprovat pel Decret 4/2002, de 8 de gener, del Consell, a proposta de la consellera de Justícia i Administracions Públiques, i amb la deliberació prèvia del Consell, en la reunió del dia 28 d'agost de 2009,  
DECRETE  
Article únic  
1. Aprovar el canvi de denominació de l'actual Col·legi Oficial d'Aparelladors i Arquitectes Tècnics de València per la de Col·legi Oficial d'Aparelladors, Arquitectes Tècnics i Enginyers d'Edificació de València.  
2. Ordenar que es procedisca a la inscripció d'aquest canvi de denominació en el Registre de Col·legis Professionals i de Consells Valencians de Col·legis Professionals, en compliment de l'article 24 de la Llei 6/1997, de 4 de desembre, de la Generalitat, de Consells i Col·legis Professionals de la Comunitat Valenciana.  
DISPOSICIÓ FINAL  
Única. Efectes  
El present decret tindrà efectes des de l'endemà de la seua publicació en el Diari Oficial de la Comunitat Valenciana.  
València, 28 d'agost de 2009.  
El president de la Generalitat,  
FRANCISCO CAMPS ORTIZ  
La consellera de Justícia i Administracions Públiques,  
PAULA SÁNCHEZ DE LEÓN GUARDIOLA